Tarybos reglamentas (EB) Nr. 2027/95,
1995 m. birželio 15 d.
nustatantis žvejybinės pastangos, susijusios su tam tikromis Bendrijos žūklės zonomis ir ištekliais, valdymo sistemą
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 20 d. Tarybos reglamentą (EEB) Nr. 3760/92, nustatantį žvejybos ir akvakultūros sistemą Bendrijoje [1], ypač į jo 8 straipsnio 4 dalį,
atsižvelgdama į Komisijos pasiūlymą,
kadangi 1995 m. kovo 27 d. Tarybos reglamentas (EB) Nr. 685/95 dėl žvejybinės pastangos, susijusios su tam tikromis Bendrijos žūklės zonomis ir ištekliais, valdymo [2] nustato žvejybinės pastangos ICES Vb, VI, VII, VIII, IX ir X sektoriuose bei CECAF 34.1.1, 34.1.2 ir 34.2.0 plotuose valdymo sistemos nustatymo kriterijus ir tvarką;
kadangi, vadovaudamosi minėto reglamento 5 straipsniu, valstybės narės pateikė Komisijai pagal atskirą žvejybos rūšį nurodytų laivų sąrašus, kiekvienai žvejybos rūšiai reikalingos žvejybinės pastangos įvertinimą ir, tam tikrais atvejais, išsamią informaciją apie žvejybinės pastangos reguliavimo priemones;
kadangi, remiantis valstybių narių pateikta informacija ir laikantis pirmiau minėtame reglamente nustatytų kriterijų, kiekvienai valstybei narei ir kiekvienai žvejybos rūšiai turi būti nustatoma didžiausia žvejybinė pastanga, kaip numatyta minėto reglamento 3 straipsnio 1 dalyje, siekiant išvengti bet kokio bendro dabartinio žvejybinės pastangos lygio padidėjimo atitinkamuose plotuose;
kadangi už žvejybinės pastangos valdymą turi būti atsakingos laivo vėliavos valstybės narės; kadangi, siekdamos kontroliuoti žvejybinę pastangą, valstybės narės turėtų atsižvelgti į tai, kokią įtaką žvejybinei pastangai turi pasikeitimas kvotomis;
kadangi reikėtų numatyti, kad Komisija valstybės narės prašymu gali nustatyti Reglamento (EB) Nr. 685/95 6 straipsnio 2 dalies antrojoje pastraipoje numatytą taikymo tvarką;
kadangi reikėtų numatyti, kad Komisija valstybės narės prašymu patikslintų didžiausią tokios valstybės narės žvejybinę pastangą, remdamasi Reglamente (EB) Nr. 685/95 nustatytomis sąlygomis;
kadangi žvejybinės pastangos kiekvienoje žvejybos rūšyje valdymo priemonių efektyvumas priklauso nuo tikrinimo ir kontrolės priemonių, nustatytų tiesiogiai susijusiose bendros žuvininkystės politikos nuostatose, ypač nuo 1993 m. spalio 12 d. Tarybos reglamente (EEB) Nr. 2847/93, nustatančio bendros žuvininkystės politikos kontrolės sistemą [3], nustatytų priemonių,
PRIĖMĖ ŠĮ REGLAMENTĄ:
1 straipsnis
Šis reglamentas nustato žvejybinės pastangos ICES Vb, VI, VII, VIII, IX ir X sektoriuose bei CECAF 34.1.1, 34.1.2 ir 34.2.0 plotuose valdymo sistemą.
2 straipsnis
Kiekvienai valstybei narei ir kiekvienai žvejybos rūšiai nustatoma didžiausia metinė žvejybinė pastanga nurodoma priede.
3 straipsnis
1. 2 straipsnyje nurodyta didžiausia žvejybinė pastanga nepažeidžia pasikeitimo kvotomis, atliekamo remiantis Reglamento (EEB) Nr. 3760/92 9 straipsnio 1 dalimi bei perskirstymų ir (arba) atskaitymų, atliekamų remiantis Reglamento (EEB) Nr. 2847/93 21 straipsnio 4 dalimi, 23 straipsnio 1 dalimi ir 32 straipsnio 2 dalimi.
2. Jei valstybės narės nusprendžia pasikeisti visomis joms paskirtomis žvejybos kvotomis arba jų dalimi, jos praneša Komisijai ne tik apie minėtą pasikeitimą, tačiau ir apie su tuo susijusią žvejybinę pastangą, dėl kurios jos susitarė tarpusavyje.
Jei kvotos yra perskirstomos ir (arba) atskaitomos, valstybės narės praneša Komisijai apie su tokiais perskirstymais ir (arba) atskaitymais susijusią žvejybinę pastangą.
3. Atitinkamos valstybės narės patikslina didžiausią savo žvejybinės pastangos lygį, atitinkantį:
a) pasikeitimus kvotomis ir
b) perskirstymus ir (arba) atskaitymus.
4 straipsnis
Valstybės narės prašymu Komisija Reglamento (EEB) Nr. 3760/92 18 straipsnyje nustatyta tvarka:
- gali nustatyti Reglamento (EB) Nr. 685/95 6 straipsnio 2 dalies antrojoje pastraipoje numatytą įgyvendinimo tvarką,
- imasi atitinkamų priemonių, kad tokia valstybė narė galėtų žvejoti pagal savo kvotas, kaip numatyta Reglamento (EB) Nr. 685/95 6 straipsnio 2 dalies trečiojoje pastraipoje.
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1995 m. birželio 15 d.